Tambayoyi kan Azumi (5)
Assalamu Alaikum, barkanmu da sake haduwa cikin wannan fili, da fatan Allah Ya amfanar da mu dukkan bayanan da za su zo cikinsa amin. Ga cigaban amsoshin tambayoyin da kuka aiko masu dangantaka da Azumi, da fatan za ku cigaba da aiko da tambayoyinku da suka shafi zamantakewar ma’aurata lokacin azumi da ma sauran tambayoyi game da auratayya gaba daya ta whatsapp, Facebook ko ta adireshin imel.
Tambaya: Wane lokaci ya zama wajibi ga yarinya ta fara?
Assalamu Alaykum Duniyar Ma’aurata. Babbar ’ya ta ’yar shekara 13 ta fara kidayar dangi, amma ba ta fara jinin haila ba, na ce kar ta sha azumi babanta ya ce a’a sai ta fara jinin haila sannan azumi ya wajaba a kanta. Mene ne gaskiyar lamarin nan?
Amsa: Wa alaikumus salam. Gaskiyar lamari shi ne kidayar dangi kadai ba ta nuna isa ga zama dalilin shigar balagar ’ya mace har sai ta hadu da wasu alamomin kamar fitowar gashi a mutunci da hammata da kuma bayyanar jinin haila. In daya daga cikin wannan ya bayyana tare da kidayar dangi to hukunci ya hau kan yarinya dole ta azumci watan Ramadan gaba dayansa. Haka nan kuma bayyanar gashi a mutunci da hammata kadai na iya zama alamar balaga ko da babu kidayar dangi. Haka nan bayyanar jinin haila shi ma alamar balaga ne ko da ba kidayar dangi. Amma kidayar dangi ba ya daya daga cikin alamomin da ke sa hukunci ya hau kan ’ya mace.
Tambaya: Ya matsayin azuminmu?
Tsautsayi ya sa na rungumi amaryata da yin wasanni har sai da maziyyi ya bayyana gare mu. Shin ya matsayin azuminmu?
Amsa: matukar maniyyi bai fita ba to azumin ku bai baci ba, domin fitar maziyyi kadai ba ya karya azumi. Sai dai a kula da kyau kar irin haka ta sake faruwa, ba alheri ga Musulmi yin wasa da dokokin Mahaliccinsa madaukakin Sarki da yi masu rikon sakainar kashi.
Tambaya: Rashin wankan janaba:
Ni ce na mance ban yi wankan janaba ba har lokacin Sallar azahar, ya matsayin azumina?
Amsa: Azumi bai baci ba musamman ma da yake mantuwa ce ba da gangan aka yi ba. Amma ya kamata a rika kiyayewa sosai, a horar da kai a rika yin wankan janaba take yanke kafin a koma barci.
Tambaya: Mafarkin sha’awa:
Na kasance ina yawan yin mafarkin sha’awa har in fitar da maniyyi. Ya matsayin azumina?
Amsa: Mafarkin sha’awa ba ya karya azumi, sai dai ka yi wankan tsarki ka cigaba sauran ibadoji.
Tambaya: Ki ba mata shawara
Anty Nabila ni yaro ne dan shekara 16. Ina son ki yi wa mata nasiha da ma sauran mutane da su daina zuga mace a kan mijinta. Saboda kawaye da ’yan uwa suna son kashe auren Yayata saboda mijinta ya kara aure kuma bayan auren ya samu jarabi na rasa aikinsa. Ga shi dai tana son mijinta amma ta kasa kwanciyar hankali saboda yarda da zugar mutane da take yi wai mijinta ya ci amanarta da karin auren da ya yi. Abin kunya har ’yan uwa makusanta ke ba ta shawarar ta kashe aurenta ta huta da wahala. Ina son in sanar da mutane cewa dukiya ba ita ce dalilin zaman aure ba, aure dan a zauna a taimaki juna, a rufa wa juna asiri ne a cikin kowane hali da yanayi. In muka dubi tarihi za mu ga cewa mafi daukakar mutane na wannan al’umma Sahabban Manzon Allah Sallallahu alaihi wa sallam ba su yi rayuwar jin dadi da wadata ba cikin rayuwar aurensu, yawancinsu sun yi zamantakewar aure cike da tsanani da rashin wadata, wata sa’in abincin da za su ci ma sai ya gagare su. Don haka mutane mu ji tsoron Allah mu bar zuga mace game da mijinta ko mu zuga miji game da matarsa.
Nafiu Autan Hajiya.
Amsa: Malam Nafi’u ai ka gama kyakykyawar nasiha ga mutane masu aikata wannan dabi’a, sai dai mu ce Allah Ya sa mutane su gane, amin. Ina kara tunatar da mu da Hadisin Manzo Allah Sallallahu alaihi wa sallam da yake cewa: ‘Duk wanda ya zuga mace game da mijinta, to ba ya tare da mu.’ Don haka in kunne ya ji, jiki ya tsira.
Sai sati na gaba insha Allah, da fatan Allah Ya datar da mu daren lailatul kadari, amin.